CELEX: 32020D1492
Language: ga
Date: 2020-10-12 00:00:00
Title: Cinneadh (AE) 2020/1492 ón gComhairle an 12 Deireadh Fómhair 2020 maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh i dtaca le Nósanna Imeachta Oibríochta Comhchoiteanna a ghlacadh (Téacs atá ábhartha maidir le LEE)

16.10.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 343/14
               
            
         CINNEADH (AE) 2020/1492 ÓN GCOMHAIRLE
         an 12 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh i dtaca le Nósanna Imeachta Oibríochta Comhchoiteanna a ghlacadh
         (Téacs atá ábhartha maidir le LEE)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     Thug an tAontas an Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa (1) a nascadh (“an Comhaontú”) i gcrích le Cinneadh (AE) 2018/219 (2) ón gComhairle agus tháinig sé i bhfeidhm an 1 Eanáir 2020.
                  
               
                     (2)
                  
                  
                     De bhun an Chomhaontaithe, is féidir leis an gComhchoiste a bunaíodh leis an gComhaontú (“An Comhchoiste”) cinneadh a ghlacadh maidir le nósanna imeachta oibríochta comhchoiteanna (“COPanna”) arna bhforbairt ag riarthóir chlárlann na hEilvéise agus riarthóir lárnach an Aontais a bhaineann le hábhair teicniúla agus le nithe eile is gá chun an nascadh a oibriú, agus tosaíochtaí na reachtaíochta intíre á gcur san áireamh. Beidh éifeacht ag na COPanna tar éis iad a ghlacadh le cinneadh ón gComhchoiste.
                  
               
                     (3)
                  
                  
                     Sa tríú cruinniú a bheidh aige, a bheidh ar siúl in 2020, beidh COPanna arna bhforbairt le glacadh ag an gComhchoiste.
                  
               
                     (4)
                  
                  
                     Is iomchuí an seasamh atá le glacadh thar ceann an Aontais a bhunú sa Chomhchoiste toisc go mbeidh COPanna ceangailteach ar an Aontas.
                  
               
                     (5)
                  
                  
                     Is eilimint thábhachtach í glacadh COPanna a bhaineann le cur chun feidhme an Chomhaontaithe, toisc go gcinntear leis na nósanna imeachta oibríochta trína n‐oibreoidh an nasc agus a chaithfidh an dá thaobh a chomhlíonadh.
                  
               
                     (6)
                  
                  
                     Is iomchuí don Chomhchoiste meitheal a chur ar bun de bhun an Chomhaontaithe de chúnamh don Chomhchoiste lena chuid feidhmeanna faoin gComhaontú i dtaca le forbairt na dtreoirlínte teicniúla chun a áirithiú go gcuirfear an Comhaontú chun feidhme i gceart lena n‐áirítear ábhair theicniúla nó ábhair eile is gá chun an nascadh a oibriú agus tosaíochtaí na reachtaíochta intíre á gcur san áireamh. Ba cheart a áireamh leis an meitheal riarthóir Chlárlann na hEilvéise agus riarthóir lárnach an Aontais ar a laghad.
                  
               
                     (7)
                  
                  
                     Dá bhrí sin, ba cheart seasamh an Aontais laistigh den Chomhchoiste a bheith bunaithe ar an dréachtchinneadh ón gComhchoiste,
                  
               TAR ÉIS AN CINNEADH SEO A GHLACADH:
         
            Airteagal 1
            Is ar an dréachtchinneadh ón gComhchoiste (3) (4), a bhunófar an seasamh atá le glacadh thar ceann an Aontais ag an tríú cruinniú den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh i dtaca le Nósanna Imeachta Oibríochta Comhchoiteanna a ghlacadh mar aon le meitheal a chur ar siúl de bhun Airteagal 12(5) den Chomhaontú.
            Féadfaidh ionadaithe an Aontais laistigh den Chomhchoiste mionathruithe ar an dréachtchinneadh ón gComhchoiste a aontú gan cinneadh eile ón gComhairle.
         
         
            Airteagal 2
            Tiocfaidh an Cinneadh seo i bhfeidhm ar dháta a ghlactha.
         
         
            Arna dhéanamh i Lucsamburg, an 12 Deireadh Fómhair 2020.
            
               
                  Thar ceann na Comhairle
               
               
                  An tUachtarán
               
               J. BORRELL FONTELLES
            
         
         
            (1)  Ní hann do théacs an Chomhaontaithe sa Ghaeilge (IO L 322, 7.12.2017, p. 3).
         
            (2)  Cinneadh (AE) 2018/219 ón gComhairle an 23 Eanáir 2018 maidir le tabhairt i gcrích an Chomhaontaithe idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (IO L 43, 16.2.2018, lch. 1).
         
            (3)  Féach doiciméad ST 10831/20 ar http://register.consilium.europa.eu.
         
            (4)  Ní hann do théacs an dréachtchinnidh seo sa Ghaeilge.